
Prolog

Skrittene på steingulvet i korridoren kom nærmere. Hvis han ikke kom seg opp raskt, ville kosteskaftet slå hardt mot de tynne beina hans, som allerede var blå og ømme. Han følte med hånden over baken og langs baksiden av lårene. Slagene fra spanskrøret hadde skåret seg dypt inn i den tynne huden hans. Han lyttet. Spente kroppen i en bue. Det var ingen steder å flykte. Tårer vellet opp i øynene hans. Tørre tårer, som om væsken i ham var helt oppbrukt. De eldre elevene var som hyener på savannen. De ville kjenne lukten av den svake, sårede kroppen hans og fortsette forbi de andre førsteårsguttene i sovesalen. Denne gangen var det hans tur. I dag fylte han sju år, men det var det ingen her som visste. Han savnet sin mors myke favn.

Smögenbryggen, kjøpmannshuset

Mary Blake lente seg ut fra balkongen. Ikke langt ut, bare akkurat nok til å se ned på bryggen uten å bli sett selv. Håret hennes var perfekt. Som glatt og hvitt sukkerspinn lå det som en glorie rundt hodet hennes. Da hun for lenge siden flyttet inn i kjøpmannshuset ved Smögens havneinnløp, hadde det ligget skjult av familien Perssons hus, som nå var kafé og het Skäret. For å gi plass til den nye Smögenbryggen hadde nabohuset blitt rullet inn på land fra skjæret det i sin tid ble bygget på. Dette hadde skjedd en gang på slutten av femtitallet, hun husket ikke nøyaktig når. Fru Persson og datteren hennes hadde den formiddagen sittet på verandaen og drukket kaffe, slik de alltid gjorde klokken elleve, mens dampbåtene fra Göteborg la til kai nedenfor.

Familien Blake hadde med tilbakeholden tilfredshet sett det skje. Etter at Skäret ble flyttet, fikk kjøpmannshuset endelig sin rettmessige plass. Huset var tross alt det vakreste og mest staselige på bryggen. Både fru Persson og datteren hennes var nå gått bort, men det var visstnok et barnebarn i Göteborg et sted, barnet til fru Perssons sønn.

Hun vinket til Hugo, som sto ute på en av pongtongbryggene og slapp morgenens første turister i land fra RIB-en. Akkurat som sin far, sin farfar og sin oldefar, den mektige sildebaronen på Smögen, var han entreprenør. Et lite smil spredte seg over leppene hennes. Nå for tiden var det bare Hugo som virkelig kunne gjøre henne glad.

Selv om Hugo var driftig, oppfinnsom og en sjarmør av rang, var han fortsatt en liten valp. En valp som tjente penger på sin interesse for surfing og sport. Jobben hans var noe av det morsomste han kunne tenke seg, nemlig å kjøre i førti til seksti knop mellom holmer og skjær.

Da han kom til henne den våren og spurte om han kunne låne penger for å starte opp virksomheten, hadde hun sagt at det var ektemannen hennes, James, han skulle snakke med. Og det hadde han gjort. Etterpå kom han slukøret tilbake og sa at oldefaren James hadde sagt nei fra sykehussengen.

Og der kunne Hugos forretningsidé – å ta med turister i RIB-en – ha vært over, hvis ikke hennes mann hadde gått bort natten før midtsommeraften. Han hadde sovnet inn stille og rolig, og tidlig på morgenen hadde hjemmehjelpen funnet ham i sengen. Det tok riktignok litt tid å ordne boet og planlegge begravelsen. Men allerede mandagen etter midtsommerhelgen hadde hun sørget for å overføre en sum penger til Hugo fra sin egen sparekonto. For det var ikke pengemangel som hadde fått mannen hennes til å si nei. Nei, det var trangen til å beholde makten, den lille makten han fortsatt hadde etter at han ble fanget i sin heve- og senkeseng.

Mary hadde tidlig lært at hun skulle gjøre som ektemannen sa. Han hadde aldri måttet heve stemmen. Aldri slått henne. Men på andre måter hadde han latt henne forstå at hans ord var lov. En lov hun gjorde best i å følge.

Men Hugos drøm hadde vært her og nå, denne sommeren. Han hadde levd hele sitt unge liv som om alt bare var i øyeblikket. Kanskje det var derfor han klarte seg bedre enn forventet på den velrenommerte engelske kostskolen. Han utstrålte kjærlighet og eventyr. På en eller annen måte beskyttet det ham, og han hadde kommet hjem i vår med livsgleden sin i behold.

Mary kjente igjen den iveren. Hugo var akkurat som hun selv hadde vært i sine unge år. Dessverre hadde livet inne i det lukkede kjøpmannshuset til slutt drept iveren i henne. Viljen til å skape, være med og utvikle seg. Til slutt hadde hennes ytre blitt alt som betydde noe. Madde, Smögens hjemmefrisør, kom hver morgen klokken åtte og ordnet håret og sminken hennes. Så da frokosten var klar, så hun som vanlig nydelig ut. Og før det forlot hun ikke soverommet sitt.

Hun kastet et blikk bort mot Hugo igjen. Han hadde nettopp fylt båten med nye kunder. Så rullet hun rullestolen inn i huset igjen. Å vinke til Hugo var formiddagens største glede, og nå var det gjort.

Kungshamn, politistasjonen

Sandra reiste seg og gikk ut for å møte sommervikaren i resepsjonen. Selv måtte hun ta ferie i august, mens Helene tok ferie i juli fordi mannen hennes arbeidet som vaktmester i kommunen og bare kunne ta fri i den tradisjonelle fellesferien, når skolene var stengt. Sandra hadde ikke protestert, siden hun var singel og dessuten gjerne ville vente til temperaturen i sjøen hadde kommet over tjue grader. Siden SMS-en på julaften hadde hun ikke hørt et ord fra Rickard, og det hadde ikke overrasket henne noe særlig. Det siste hun hadde hørt, var at han hadde fått jobb i utrykningsstyrken i Göteborg og nå jobbet under Cleuda, eksen til Dennis.

Kvinnen i resepsjonen rakte frem hånden for å hilse på Sandra.

– Nathalie Colette, presenterte hun seg.

– Sandra Haraldsson, svarte Sandra og viste henne inn i møterommet de kalte Guleskär. Dennis satt allerede og ventet der inne i en av de gule stolene og leste i noen papirer han hadde foran seg. Da Sandra og Nathalie kom inn, reiste han seg for å hilse.

– Slå deg ned, sa han og viste samtidig med hånden hvilken stol som var tiltenkt henne. Nathalie satte seg og la sin røde Yves Saint Laurent-veske med kraftig sølvkjede på stolen ved siden av. Vesken passet både til skinnjakken og neglene.

– Hvor skal jeg ha kontor? spurte Nathalie og så på Dennis og Sandra.

– Vi har resepsjonstjeneste bare på torsdager mellom klokken tolv og halv fem, sa Dennis. – Resten av tiden hjelper du oss med etterforskning og løpende saker. Du skal sitte på Helenes kontor i korridoren.

– Hva slags etterforskninger har dere akkurat nå?

Dennis så på Sandra, som fortsatte å stirre på sommervikaren med de røde neglene.

– Vi har ingen større saker akkurat nå, sa Dennis. – Men det kommer ganske mange mindre saker inn om sommeren, så du kommer til å ha nok å gjøre.

– Hvem gir meg oppdragene?

– Jeg og Sandra. Sandra vil gi deg mindre oppgaver i det daglige. Du rapporterer større avvik til meg, eller hvis det kommer inn noe som er utenom det vanlige.

– Utenom det vanlige? spurte Nathalie.

– Det kommer neppe til å skje, sa Sandra. – Jeg skal vise deg rundt. Det er en liten stasjon vi har her, men du skal også få hilse på folkene fra nødetatene, som vi jobber sammen med.

– Er det noen lunsjrestauranter i nærheten?

– Nei, vi pleier å hente mat et sted eller ta med matpakke.

Nathalie smilte og så på Dennis.

– Kan vi spise lunsj sammen den første dagen?

Sandra så ned i bordplaten og kvelte et sukk.

– Hm, ja visst, det er jo en kjempegod idé. Vi sjekker om Stig også kan, sa Dennis, som husket at han og kollegaen aldri hadde vært ute sammen. De hadde ikke engang feiret lucia, selv om Dennis i ren forskrekkelse hadde øvd på luciasangen kvelden før.

Plutselig kom Stig stormende inn i møterommet. Ansiktet hans var knallrødt.

– Når man snakker om solen, sa Sandra.

– En mann er funnet død i lostårnet på Smögen! Stig pustet og peste av anstrengelse.

– Av hvem? spurte Dennis forferdet.

– Erling fra lokalhistorielaget var der for å åpne tårnet for en gruppe turister. Han skulle gi dem en omvisning og fortelle om losenes betydning for sjøfarten utenfor Smögen.

– Vet han hvem mannen er? spurte Sandra utålmodig mens hun reiste seg for å dra.

– Det er Challs! sa Stig og ristet bedrøvet på hodet så de runde kinnene skalv.

– Challs? sa Sandra.

– Altså Charles Blake. Barnebarnet til sildebaronen.

– Hvor gammel er han? spurte Nathalie.

– Det får vi se, sa Sandra. – Bli med, så kjører vi dit. Stig, kan du ringe legen?

Kungshamn, politistasjonen

Dennis så ut gjennom vinduet da de to kvinnene kjørte av gårde i høy fart med blålys på taket. Dette kunne ende på to måter. Enten ville de finne hverandre og bli som erteris. Eller så ville de slåss som katter. Magefølelsen antydet at det siste var det mest sannsynlige scenarioet, med tanke på det sure oppstøtet som presset seg opp i halsen. Men hvorfor skulle han frykte det verste? Sandra hadde utviklet seg utrolig mye i løpet av det året de hadde jobbet sammen. Holdningen hennes hadde blitt mykere, og den skarpe tungen var ikke lenger like giftig. Og han hadde hørt mye godt om Nathalie fra Göteborg, hvor hun vanligvis jobbet. Hun jobbet i Cold Case-gruppen, som media gjerne kalte den. Tidligere hadde gruppen bestått av én person, men i vår hadde Camilla Stålberg, politisjefen i byen, også ansatt Nathalie Colette. Men i forbindelse med ferieplanleggingen mente hun tydeligvis at de sakene kunne vente en måned. Det hadde ikke dukket opp så mye nytt i de 49 uoppklarte drapsetterforskningene det siste året, så den vurderingen var, sett i lys av den mildt sagt pressede situasjonen i Göteborg, sikkert rimelig. Hvis Sandra kunne akseptere Nathalie, kunne denne sommeren bli overkommelig. Forhåpentligvis ville legen konstatere at det var en naturlig forklaring på at Charles Blake – eller Challs, som Stig kalte ham – plutselig var død. Hvis han ikke husket helt feil, var Charles nærmere 70 år nå, så han hadde sannsynligvis fått hjerteinfarkt da han klatret opp den bratte leideren til utkikkstårnet. Når Sandra ringte, ville han få en første rapport.

Han åpnet mappen til Nathalie Colette, som han ærlig talt ikke hadde rukket å se på tidligere. Siden Camilla Stålberg allerede hadde bestemt at Nathalie skulle få vikariatet, hadde han ikke brukt tid på det, men nå som han hadde møtt henne, ble han nysgjerrig. Nathalie hadde begynt i Cold Case-gruppen etter at han selv begynte å jobbe i Kungshamn, så navnet hennes var ikke kjent for ham. Før Cold Case hadde hun hatt en annen etterforskerstilling ved det som het länskrim. Han var usikker på om det å bli overført fra en vanlig etterforskningsavdeling til drapsanalyse og etterforskningsgruppen, som Cold Case egentlig het, var et steg opp eller ned. Han tenkte tilbake på da Nathalie hadde åpnet vesken sin – som kostet rundt 40 000 kroner – med sine lange okseblodfargede negler. Det var ikke akkurat slik de vanligvis så ut, etterforskerne i Göteborg. Han hadde jobbet der selv i tre år og hadde ikke sett noen pingler på den tiden, men det var snart fem år siden, og mye hadde skjedd i politiet siden den gang.

Telefonen ringte, og han så på displayet at det var Sandra.

– Hjerneslag eller hjerteinfarkt? spurte han.

– Nja, sa Sandra i andre enden.

Smögen, oppe i lostårnet

Lostårnet var perfekt plassert oppe på klippene på den vestlige delen av øya med fri sikt både mot sør, vest og nord. Her hadde loser fra 1899 og frem til 1960-tallet overvåket området sitt, samtidig som de var beskyttet mot vær og vind. Losbygningen var plassert på et høyt fundament der det blant annet var en bratt leider. Når et skip havarerte, løp losen ned leideren og videre ned den grønne lostrappen langs fjellsiden. Der ventet losbåten trofast på sin plass ved bryggen i den indre delen av havnen.

Både Nathalie og Sandra kom seg opp den nylakkerte leideren uten å miste pusten helt. Da de kom opp til det lille rommet, sto Erling og Walter fra Smögens hembygdsförbund og snakket sammen ved vinduet mot sjøen, som sto åpent; der hadde de gamle losene speidet etter skip. Med livet som innsats hadde de i århundrer reddet sjøfolk i nød, men da båtene ble raskere, flyttet virksomheten til Lysekil. I løpet av våren hadde håndverkskyndige entusiaster på Smögen renovert losbygningen, så nå glinset tregulvet i leideren og utkikksposten som gull, og veggene og taket var nymalt i hvitt. Det var bare én detalj som forstyrret freden i det ellers historisk sett veldig spennende byggverket. En eldre mann lå død på det blanke, nybonede gulvet, og Nathalie satt bøyd over ham uten å røre verken kroppen eller noe annet.

– Hang han her? spurte Sandra og pekte opp mot en krok i taket.

– Ja, sa Erling og gned hendene mot hverandre. – Vi skar ham ned fordi vi ikke visste om han var død.

Sandra svarte ikke, men hun tenkte. Selvfølgelig var det feil av mennene å røre liket, men samtidig ville hun helt sikkert ha gjort det samme hvis det var henne.

– Legen er på vei, i mellomtiden vil jeg gjerne stille noen spørsmål. Hvis det er greit, la Sandra til og kikket på Nathalie, som fortsatt satt på huk.

– Ja, svarte Walter etter å ha utvekslet noen blikk med vennen.

– Kjente dere Charles Blake?

– Kjente og kjente, sa Walter. – Han har alltid vært her.

– Men dere møttes ikke privat?

Mennene, som selv hadde jobbet som loser i mange år, så ikke ut til å forstå hva Sandra mente.

– Ingen drikker kaffe i kjøpmannshuset, sa Erling, og Sandra forsto at hun måtte nøye seg med det svaret.

– Kjenner dere kona til Charles? Catherine, heter hun ikke det?

Mennene nikket.

– Hun kalles Kate, opplyste Walter. – Men det er forferdelig for Mary, altså moren, som ble enke ved midtsommer.

– Men mannen hennes var 95 år gammel, så han fikk tross alt et langt liv, sa Erling.

– Og han har ikke levd i nød heller, la Walter til, men fikk et blikk fra Erling som betydde at han skulle være stille.

– Begravelsen var i forrige uke, sa Erling og bøyde hodet som for å vise sin respekt.

Det hørtes skritt i trappen, og tung pusting nærmet seg.

– Det er nok legen som kommer, så dere kan gå nå hvis dere vil, sa Sandra. – Vi tar kontakt hvis vi trenger flere opplysninger. Vær så snill å holde dette for dere selv. Fra nå av har dere taushetsplikt i saken.

Mennene nikket og kom seg overraskende smidig ned til bakken igjen. Sandra så dem gjennom vinduet da de gikk ned mot den gamle brannstasjonen ved Smögens Torg.

Smögenbryggen, kjøpmannshuset

Mary Blake svelget tungt. En klump på størrelse med en golfball hadde satt seg fast i halsen.

– Min sønn. Selvmord? sa hun stivt.

Kate gikk frem og tok telefonen fra hånden hennes.

– Dette er Kate, Charles Blakes kone.

– Vi har funnet mannen din, sa Dennis og brukte stemmen som bare kom frem når han skulle overbringe et dødsbudskap.

– Hvor?

– I lostårnet.

– Hva har skjedd?

– Kan jeg komme til dere?

– Ja, svarte Kate nølende.

– Da ses vi snart.

De la på, og Dennis sto igjen på kontoret med telefonen i hånden. Det var alltid ubehagelig å overbringe dødsbudskap, og den som mottok den triste nyheten, kunne reagere på ulike måter. Men den usikkerheten han hadde hørt i telefonen da han snakket med Kate, kjente han ikke igjen fra tidligere erfaringer. Han ringte Sandra da han kjørte over Smögenbron.

– Ja, vi ses der om et kvarter. Vi går inn fra baksiden av huset. Ikke fra bryggen.

Smögen, lostårnet

I lostårnet var det varmt som i en bakerovn. Rommet var lite, og om sommeren stekte solen på den lille bygningen store deler av døgnet.

– Er det du som kommer? spurte Sandra overrasket.

Miriam Morten ba Nathalie om å flytte seg for å gi plass til henne og assistenten. Jesper Korp var ny og trengte opplæring for etter hvert selv å kunne lede en obduksjon eller en undersøkelse på et åsted.

– Ja, hvordan har det seg at dere ringte meg? spurte Miriam.

– Da jeg kom opp hit, fikk jeg en sterk følelse av at dette kanskje ikke var noe selvmord, sa Nathalie.

– Følelse?

Sandra kikket irritert på Nathalie. Hun hadde bedt Stig ringe legen, og nå hadde vikaren på eget initiativ ringt rettsmedisinsk.

– Ja, da jeg kom opp hit, så …

– Så hva? Sandra kunne ikke la være å gi uttrykk for irritasjonen hun følte.

Nathalie vendte seg bort fra Sandra, mot Miriam.

– I Dagens Industri sto det for et par dager siden at Charles Blake hadde arvet den gamle sildebaronens formue, og de intervjuet ham for å spørre hvordan familiens interesser skulle forvaltes videre. Så var det også noen ord om sildebaronens virksomhet i begynnelsen av forrige århundre. Jeg leste det fordi jeg nettopp hadde fått vite at jeg skulle være vikar her i Sotenäs i sommer.

– Hva sto det om formuen? spurte Sandra skeptisk. – Og hvorfor skulle det hindre sønnen i å begå selvmord? Det er noe han kan ha tenkt på lenge.

– Artikkelen ga et helt annet inntrykk. Charles Blake virket veldig fornøyd med livet og pengene.

Miriam Morten fortsatte sin undersøkelse av liket og kommenterte ikke samtalen.

– Jeg kommer tilbake med en første rapport i løpet av dagen, sa hun uten å reise seg fra gulvet.

– Vi skal besøke enken og moren nå, sa Sandra til Nathalie, som uten et ord fulgte etter ned leideren.

Smögen, Makrillviken

Victoria lå på magen ved bryggen utenfor Makrillviken vandrarhem. Solen skinte fra en blå himmel, og hun følte at sommerferien ikke kunne bli bedre enn dette. Selv om hun følte seg stiv som en stokk, hadde hun fått lagt seg ved siden av Theo, som fisket krabber med varierende hell. Men Victoria, som var erfaren på området, dro opp den ene etter den andre, og så knapt hvordan det gikk med sønnen. Å fiske krabber var en av hennes spesialiteter, og når hun først hadde begynt, forsvant alt annet rundt henne. Björn løp etter Anna ute på svabergene. Den lille hadde begynt å gå og hadde bestemt seg for at hun skulle oppdage hver eneste sprekk i fjellet og hver eneste pytt med gammelt regnvann som var grønt av alger.

– Kjabbej mamma, ropte Theo, som hadde sett at en stor krabbe hadde satt seg for å spise på blåskjellet som Björn hadde fisket opp og knust for ham.

– Forsiktig, dra den forsiktig opp, formante Victoria og slapp blikket fra sitt eget skjell som lå ved siden av en tangklase og ventet på den største krabben.

Theo nektet å la henne hjelpe til med å dra opp snøret.

– Bra, vennen. Forsiktig.

Han trakk skjellet med krabben forsiktig opp til overflaten, men så snart den var oppe i luften, slapp den godbiten sin og valgte å gå tilbake til livet i tangklasen. Victoria hadde en følelse av at samme krabbe snart ville kaste seg over neste blåskjellfest, og trøstet Theo, samtidig som hun i øyekroken holdt øye med sitt eget snøre.

Snart var krabben der.

– Vent litt, Theo, sa hun og begynte rolig og metodisk å hale opp snøret. Rett før blåskjellet nådde vannoverflaten, senket hun farten og lot alt sammen gli opp i luften. Med nærmere førti års erfaring med krabbefiske manøvrerte hun krabben ned i bøtta, og sammen med sine kamerater løp han rundt og skrapte klørne mot kantene for å prøve å orientere seg i sin nye, men heldigvis bare midlertidige tilværelse.

– Kom og se, ropte hun til Björn, som var tilbake fra lekeplassen der Anna hadde gått med på å huske en stund.

Samtidig ringte telefonen hennes. Det var Dennis.

– Hei, søster! Du, da vi var i Mexico, snakket du om at du hadde fått i oppdrag å skrive om Smögen i en årbok. Hva var det du skulle skrive om?

Victoria kjente at hun ble glad. Selv om broren hennes hadde glemt å spørre hvordan det gikk med dem og hadde hoppet over alle andre høflighetsfraser også, hadde han spurt hva hun skrev om, og det gledet henne at han viste interesse for prosjektet hennes.

– Jeg skriver om sildebaronenes tid, svarte hun og smilte stolt til Björn, som nettopp hadde kommet bort til henne.

Smögenbryggen, kjøpmannshuset

Dennis ventet utenfor inngangen til kjøpmannshuset da Sandra og Nathalie kom gående langs gaten. Det var sjelden man så huset fra den siden, for folk spaserte som regel langs bryggen. Fra havnesiden så bygningen ut som en kake i hvitt med valmtak og en innebygget balkong med utsikt over Hållö fyr og Kleven.

– Nathalie, jeg tror ikke vi bør være mer enn to personer når vi kommer med dødsbudskapet, sa Dennis, og det var tydelig at han var flau over å be Nathalie bli igjen.

– Ingen fare, sa Nathalie. – Jeg venter her ute så lenge.

Sandra pustet lettet ut og ringte på dørklokken.

Etter en stund kom en mann og åpnet døren.

– Hva kan jeg hjelpe dere med? sa han i en høflig, men temmelig distansert tone.

– Dennis Wilhelmson, politiet i Kungshamn. Vi vil snakke med Mary og Catherine Blake.

– De venter på dere i salongen. Vær så god!

Butleren var så genuint engelsk i sin fremtoning og med sin høybårne aksent og sine skreddersydde klær, at det føltes som om de befant seg i en episode av Downton Abbey. Sandra fulgte butleren inn i huset uten å si noe. Da de kom til salongen, rullet en kvinne i rullestol frem til dem for å hilse.

– Takk, kjære Henry. – Du kan servere teen, sa kvinnen og smilte matt til Dennis og Sandra. – Slå dere ned, sa hun og pekte mot plysjsofaene med hånden. Huset hadde en mørkere innredning enn fiskerhusene Dennis hittil hadde vært inne i. Det vanlige var at veggene besto av liggende hvitlaserte paneler og at møblene var i lysegrå eller brune toner med innslag av maritime detaljer. Men her i kjøpmannshuset lå det et rødt vegg-til-vegg-teppe med medaljongmønster på gulvet, og møblene var i brune nyanser. Gardinene var tykke og slapp ikke inn solstrålene. I stedet var lysene på, både lysekronen i taket og en rekke lampetter over og ved siden av maleriene som hang i kraftige gullrammer. Flere av kunstverkene forestilte skip i hardt vær. Ingen sol, men i stedet en mørk himmel som lovet storm og høye bølger.

Dennis og Sandra satte seg ned mens butleren satte kursen mot en salongdør som ganske sikkert førte inn til husets kjøkken.

– Hva er det som har skjedd?

Sandra hostet.

– Din mann er funnet død, sa Dennis og vendte seg mot Kate. Hun sperret opp øynene.

– Hvor fant dere ham? Hun hadde allerede fått beskjed om mannen sin på telefonen, men nå som hun hørte og så Dennis forme ordene, virket det som at budskapet faktisk nådde henne.

En salongdør ble raskt åpnet, og en mann stormet inn i rommet.

– Vær snill og sett deg! sa Mary i en skarp tone. Det var sønnesønnen hennes som hadde kommet løpende inn. Ifølge Stig var Christian Blake den minst engelske mannen i familien, bortsett fra Christians sønn Hugo, selvfølgelig. Hugo hadde ikke engang fått et av slektens fornavn, som ellers var James, William, Harry, Charles og Christian. Han hadde fått et svenskklingende navn, noe som hadde ført til mye latter på den lille guttens bekostning.

– Politiet er her for å fortelle hva som har skjedd med vår kjære Charles.

Sandra lurte på om noen i familien Blake hadde kalt Charles for Challs, slik folk på Smögen tydeligvis gjorde.

– Vi har funnet din far død i lostårnet.

– Men hvordan døde han? Christian så forferdet ut.

– Politiet tror det dreier seg om selvmord, mumlet Dennis. Han ble kvalm av sin egen stemme. Ordene hørtes så kliniske og upersonlige ut.

– Far ville aldri begått selvmord, utbrøt Christian og begynte å bevege seg urolig rundt i rommet.

– Noen ganger er folk veldig nøye med å skjule sine innerste følelser og tanker, fortsatte Dennis.

De to kvinnene satt stille og lyttet til samtalen. Kanskje var de i sjokk, eller kanskje de ikke hadde noe å tilføye.

– Vi avventer selvfølgelig legens vurdering før vi kan være sikre, sa Sandra med klar stemme. Hun utelot med vilje ordet rettsmedisiner.

Den lavmælte stemningen i rommet ble brutt av Sandras både sterkere og høyere tone, noe som fikk medlemmene av familien Blake til å skvette.

– Før vi vet noe sikkert, må vi vel kunne holde dette innenfor politistasjonens vegger, sa Mary og strakte på halsen i en tvers gjennom nobel bevegelse.

– Jeg skulle akkurat til å be dere om det, sa Dennis. – Vi går ikke ut med noe av dette til noen. Ikke før vi vet hva som har skjedd, og selv etter det er vi forsiktige. Selvmord er ikke noe som skal ut i media, og hvis det skulle være noe annet som ligger bak, noe jeg absolutt ikke har noen grunn til å tro, bør vi holde det innenfor politistasjonen og dette huset.

Mary pustet lettet ut i rullestolen og rullet frem til bordet der butleren Henry nettopp hadde satt brettet med te og scones som, etter lukten å dømme, var nybakte.

– Som vanlig, utbrøt Kate fortvilet. – Det spiller ingen rolle om det er død, sykdom eller annen ulykke. I denne familien er det viktigste alltid å dysse ting ned.

– Men mamma, sa Christian. – Det er vel bare bra at folk her ute på øya ikke snakker om dette.

– Ute på øya, sa Kate med enda høyere stemme. – De kommer til å snakke om dette i hele Bohuslän, forstår dere vel. Arvtakeren til sildebaronens formue begår selvmord rett etter at faren hans er begravet. Hvor naive kan dere være?

Mary så forferdet på sin svigerdatter, som nå hadde nådd den ærverdige alderen av sytti år. Hun husket første gang Charles presenterte henne for Kate. Hun forsto straks at Kate var et godt parti. Det var kanskje ikke kvinnen Charles hadde drømt om, men hun var definitivt kvinnen han trengte. Kate hadde på en prisverdig måte fortsatt å holde tett kontakt med de respekterte familiene i England via brev, og hadde også reist over et par ganger i året for å delta ved veldedighetsarrangementer som hesteveddeløp og annet som de engere kretser fortsatt sørget for. Mary hadde helt siden hun ble fanget i rullestolen, avholdt seg fra slike reiser og arrangementer.

Nå for tiden forlot hun ikke huset, men lot Henry eller husholdersken Stina bestille alt husholdningen trengte. Kate hadde blitt hennes forlengede arm ut i verden. Og svigerdatteren hadde også blitt den som tok seg av det meste rundt representasjonen, siden hennes mann, den slurvete Charles, alltid skyldte på at han hadde forpliktelser i firmaet når han ville slippe unna de sosiale arrangementene.

– Mamma, uansett hva som ligger bak pappas bortgang, må det vel være bra at dette ikke kommer ut, prøvde Christian igjen.

– Christian, jeg satte min lit til deg, sa Kate. Hun reiste seg fra den myke sofaen og strenet ut av rommet i den vakre kjolen sin, som helt sikkert ikke kom fra noen av kleskjedene.

